# Universitat de Miskatonic

La Universitat de Miskatonic és una universitat fictícia a la ciutat (també fictícia) d'Arkham, situada al comtat d'Essex, Massachusetts, a la regió de Nova Anglaterra. El seu lema és: "Ex Ignorantia Ad Sapientiam; Ex Luce Ad Tenebras" ("De la ignorància a la saviesa, de la llum a les tenebres"). El nom prové del riu Miskatonic, també fictici, formant part del país de Lovecraft. Suposadament formaria part de la Ivy League. Va ser H. P. Lovecraft, qui començà a ambientar algunes de les seves històries en aquesta universitat inventada. Apareix per primera vegada a la sèrie de terror Herbert West–Reanimator escrita el 1922 per H.P. Lovecraft i posteriorment apareix com a part del rerefons d'algunes de les històries de terror còsmic que formen part dels anomenats Mites de Cthulhu escrits per múltiples autors, seguint les petjades d'H.P. Lovecraft.
La Universitat és famosa per la seva biblioteca, concretament per la col·lecció de llibres d'ocultisme: posseeix una de les suposades quatre còpies autèntiques del mític Necronomicon que han sobreviscut fins a l'actualitat. Més concretament un exemplar de la traducció llatina d'Olaus Wormius del segle xiii, ja que les edicions anteriors es consideren desaparegudes. Els altres tres exemplars estarien ubicats a les biblioteques de la Universitat de Buenos Aires, la Biblioteca Nacional de París i el Museu Britànic. Una ficció versemblant, que va generar rumors que afirmaven que Jorge Luis Borges havia falsejat una ficha del Necronomicon a la biblioteca de la Universitat de Buenos Aires quan era director. La Biblioteca de la Universitat de Miskatonic s'ubica en un edifici de tres plantes i conté més de 400.000 volums. Entre les seves col·leccions especials, d'accés restringit, hi ha importants exemplars de llibres dels Mites de Cthulhu. Parlem de títols com The Pnakotic Manuscripts o el llegendari De Vermis Mysteriis.
Fou fundada per Jeremiah Orne, el 1765, tot i que des de 1690 ja existia un Institut Arkham. El 1872 fou una de les primeres universitats que va obrir tots els seus departaments a les dones. L'any 1882 un meteorit cau a l'oest de la Universitat. Tres professors de Miskatonic són els primers d'arribar-hi i investigar-ho. El 2 de setembre de 1930 va partir de Boston l'Expedició Antàrtica Starkweather-Moore, de funest destí, organitzada per la Universitat de Miskatonic.

## Bibliografia

* The Colour Out of Space (1927) - H. P. Lovecraft
* L'horror de Dunwich (1929) - H. P. Lovecraft
* The Dreams in the Witch House (1933) - H. P. Lovecraft
* A les muntanyes de la follia (1936) - H. P. Lovecraft
* The Shadow Out of Time (1936) - H. P. Lovecraft

## Filmografia

* The Dunwich Horror (1970)
* Re-Animator (1985)
* The Whisperer in Darkness (2011)

## Referències

* ↑ Antón, Jacinto «Columna | Febril Lovecraft» (en castellà). El País [Madrid], 06-10-2016. ISSN: 1134-6582.
* ↑ May, Pedro Pablo G. Diccionario del universo fantástico: Brújula para orientarse en el mundo de lo imaginario (en castellà). Kokapeli Ediciones, 2017-10-19. ISBN 9788494782008.
* ↑ Harman, Graham. Weird Realism: Lovecraft and Philosophy (en anglès). John Hunt Publishing, 2012-09-28, p. 106 - 108. ISBN 9781780999074.
* ↑ Books, L. L. C.. Fictional Universities and Colleges: Miskatonic University, Starfleet Academy, Unseen University, List of Fictional Schools (en anglès). General Books LLC, 2010-05. ISBN 9781156834794.
* ↑ Ross, Wells EXploZion! iUniverse., 2002, pàg. 15.
* ↑ Joshi, H. P. Lovecraft: A Life, Necronomicon Press 1996, p.638.
* ↑ «El legado de Cthulhu y los nuevos escritores "lovecraftianos"» (en castellà). eldiario.es.
* ↑ Lovecraft, Howard P. A History of The Necronomicon. West Warwick, RI: Necronomicon Press, 1980. ISBN 0-318-04715-2.
* ↑ «El libro imaginario más famoso: la leyenda de “El Necronomicón” | Entre libros y letras». www.iberlibro.com. Arxivat de l'original el 2018-02-09. [Consulta: 8 febrer 2018].
* ↑ Manguel., Alberto. The Library at Night (en anglés). Knopf Canada, 2011.
* ↑ Ranzani, Oscar «“Hay un horror más tremendo que aquello que podemos mostrar” | Marcelo Schapces estrena este jueves Necronomicón: El libro del Infierno» (en castellà). PAGINA12, 1519607877.
* ↑ Hidalgo, Santiago Camacho. 20 grandes fraudes de la historia (en castellà). EDAF, 2008-10-30. ISBN 9788441420564.
* 1 2 Antunes., Sandy. Guía de la Universidad de Miskatonic (en castellà). Madrid: La Factoría de ideas, 2001. ISBN 8484213838.
* ↑ Stanley, Joan C. Ex Libris Miskatonici: A Catalogue of Selected Items from the Special Collections in the Miskatonici University Library. Necronomicon Press, 1995, p. 17-40. ISBN 0940884569.
* ↑ IbIdem.
* ↑ Internet, Unidad Editorial. «Lovecraft en la Antártida | Cultura | elmundo.es». www.elmundo.es. [Consulta: 7 febrer 2018].

## Enllaços externs

* http://www.miskatonic.net
* http://www.miskatonic-university.org